
ДО 
ОБЩИНСКИ СЪВЕТ
БУРГАС

ДОКЛАДНА ЗАПИСКА

От ДИМИТЪР НИКОЛОВ, КМЕТ НА ОБЩИНА БУРГАС

ОТНОСНО: Даване на съгласие за дофинансиране на Европейско първенство по водна топка за мъже до 19 г.

 
УВАЖАЕМИ ОБЩИНСКИ СЪВЕТНИЦИ, 

     Като съорганизатор на събитията от Спортния календар, Община Бургас насърчава провеждането и активно подкрепя успешното им реализиране. Също така се стреми да увеличава интереса към всички спортни събития и дейности на територията на града. Убедени сме, че създаването на добри практики и добри примери за физическа активност при децата и младите хора ще подпомогнат физическото им развитие и доброто им здраве в дългосрочен план, което е основополагащо и належащо с оглед тенденциите в последните години. Тези възможности се превръщат в стабилен механизъм за гарантиране на оптимално качество на живот на младите в Бургас, което е основен приоритет в Програмата за демографско развитие на Община Бургас 2030. 
       Настоящата докладна записка е във връзка с осигуряване на допълнителни средства за дофинансиране на Европейско първенство по водна топка за мъже до 19 г., което ще се проведе в Бургас, в периода 01.09-07.09.2024 г. Бургас е град, който има силни традиции във водните спортове и нашата цел е да надграждаме добрите постижения, като развиваме базата чрез мероприятия от подобен ранг и давайки възможност все повече млади хора да ги практикуват. Плувния комплекс „Парк „Арена ОЗК“ разполага с най-модерния басейн на Балканите, който отговаря на изискванията на Европейската федерация по плувни спортове (LEN), което беше гарант за спечелване домакинството на този шампионат в конкуренцията на редица европейски градове. В първенството ще се включат най-добрите 16 държави, разпределени в 4 групи в тази възраст, чиято организация изисква прецизност и сериозен финансов ресурс. 
             В тази връзка е необходимо дофинансиране на Европейско първенство по водна топка за мъже до 19 г. с 25 000 лв., като средствата могат да бъдат осигурени за сметка на издръжката на Общинска администрация.
        Поради кратките срокове за подготовка и провеждане на спортната проява, както и осигуряване на необходимия финансов ресурс в обществен интерес, моля на основание чл. 60, ал. 1 от Административнопроцесуалния кодекс, да се допусне предварително изпълнение на решението.
          Предвид гореизложеното и на основаниe чл. 21, ал. 1, т. 6,  т. 8, т. 23 и чл. 21, ал. 2 от Закона за местното самоуправление и местната администрация, предлагам Общински съвет – Бургас да вземе следното:

РЕШЕНИЕ:

	I. Изменя и допълва Приложение №13.5 към бюджета „Спортен календар на Община Бургас за 2024 година“, както следва:
по т. 3 – „Европейско първенство по водна топка за мъже до 19 г.“ с организатор Българска федерация по водна топка - дофинансиране в размер на 25 000 лв. (двадесет и пет хиляди лева), за сметка на издръжката на Общинска администрация.

II. На основание чл. 60, ал. 1 от Административнопроцесуалния кодекс, поради кратките срокове за подготовка за участие на спортната проява, допуска предварително изпълнение на решението.


С уважение,

ДИМИТЪР НИКОЛОВ 
КМЕТ НА ОБЩИНА БУРГАС

